ኤች አይቪ ኤይድስ የአፍሪካ ተቀዳሚ ችግር በሆነበት በአሁኑ ወቅት የህክምና ባለሙያዎች ሃገራቸውን ጥለው መውጣታቸው ደግሞ ችግሩን አባብሶታል ። በቫይረሱ ክፉኛ በተጠቁት ደቡብ አፍሪካ እና ቦትስዋና በሽታውን ለመከላከል በቂ ገንዘብ ቢመደብም በህክምና ባለሙያዎች እጥረት የተፈለገውን ሥራ ማከናወን አልተቻለም ። በርግጥ የህክምና ባለሙያዎች እራሳቸውን የሚከላከሉባቸው መሳሪያዎች በቂ ያለመሆን የሚያሳስባቸው ሲሆን በዚሁ ምክንያት በበሽታው የተያዙ እና የመያዝ ዕድላቸው ሰፊ ነው ። በከተሞች እና በገጠሮች መካከል ያለው የመሰረታዊ አገልግሎቶች አቅርቦት አለመመጣጠን እና የሃብት ክፍፍል እኩል አለመሆን ለችግሩ መባባስ እንደ ምክንያት ይጠቀሳል ። ይህ ችግር ያሳሰበው የሃኪሞቹ የሰብአዊ መብት ድርጅት መፍትሄ ያላቸውን አማራጭ ሃሳቦች በዝርዝር አስቀምጧል ።